“Ek is” in die Johannes evangelie - www.bybelkennis.co.za
Why Jesus? Because he is the most fascinating person in the world – W illiam Willimon
Sweet en Viola (Jesus: A Theography) sê dat Jesus se geboorteverhaal in die Johannes-evangelie gestruktureer is in die teken van sewe “Ek is” beelde. Johannes vertel in werklikheid nie ‘n storie nie – geen herberg, geen krip nie. In wese is dit meer filosofie as storie: In die begin was die Woord daar, en die woord was by God, en die Woord was self God … Die Woord het mens geword en onder ons kom woon Johannes 1:1, 14).
Elkeen van hierdie sewe “Ek is” stellings oor Jesus in die evangelie kom ooreen met omstandighede in Jesus se geboorteverhaal:
Ek is die brood wat lewe gee (Johannes 6:35). Jesus is in Betlehem gebore. Betlehem beteken “huis van brood.”
Ek is die lig vir die wêreld (Johannes 8:12). Die sterrekykers uit die ooste word bewus van Jesus se geboorte, want hulle het ‘n ster gevolg – die ster van Betlehem.
Ek is die ingang vir die skape (Johannes 10:7). Die deure na die herberg was toe vir Josef en Maria, maar die deur na die stal was oop (Lukas 2:7).
Ek is die goeie herder. Die goeie herder lê sy lewe af vir die skape (Johannes 10:11). Die skaapwagters soek die baba Jesus wat in doeke toegedraai is en in ‘n krip lê.
Ek is die opstanding en die lewe (Johannes 11:25). Jesus oorleef Herodes se bevel dat alle seuntjies van twee jaar en jonger doodgemaak moet word (Matteus 2:16 – 18).
Ek is die weg en die waarheid en die lewe (Johannes 14:6). Die sterrekykers uit die ooste kry vir Jesus. Hulle besef onmiddellik wie Hy was:Waar is Hy wat as koning van die Jode gebore is … ons het gekom om aan Hom hulde te bring (Matteus 2:2). Hulle ignoreer Herodes se komplot en gaan met ‘n ander pad huis toe.
Ek is die ware wingerdstok (Johannes 15:1). Jesus is in Betlehem Effrata wat “vrugbaar” beteken gebore.
Hierdie is ‘n interessante siening. Ek het nog nooit so daaraan gedink nie.
Tags: Jesus se geboorteverhaal